អគ្គិភ័យ​ឆេះ​កម្ចេច​រោងចក្រ​ផលិត​ក្រដាស​មួយ​​​​នៅ​ភ្នំពេញ​
កម្មករ​រោងចក្រ​សរុប​ជាង​១០០​នាក់​ត្រូវ​បាន​ជម្លៀស​ចេញ​ទាន់​ពេលវេលា​ដោយ​មិន​មាន​កម្មករ​ឬ​បុគ្គលិក​ណា​ម្នាក់​ទទួល​រង​គ្រោះថ្នាក់​នោះ​ទេ។
ភ្នំពេញ — រោងចក្រផលិតក្រដាសមួយដែលមានឈ្មោះថា រោងចក្រអន្តរជាតិផលិតក្រដាសនៅក្នុងភូមិត្រពាំងជ្រៃ ខណ្ឌសែនសុខ រាជធានីភ្នំពេញ ត្រូវអគ្គិភ័យឆាបឆេះបំផ្លាញខ្ទេចទាំងស្រុងរហូតមកទល់នឹងថ្ងៃអង្គារនេះ។ () កម្មកររោងចក្រសរុបជាង១០០នាក់ត្រូវបានជម្លៀសចេញទាន់ពេលវេលាដោយមិនមានកម្មករឬបុគ្គលិកណាម្នាក់ទទួលរងគ្រោះថ្នាក់នោះទេ។ ប៉ុន្តែការខូចខាតត្រូវប៉ាន់ប្រមាណថា យ៉ាងតិចចំនួនបួនលានដុល្លារអាមេរិក។ អគ្គិភ័យបានចាប់ផ្តើមឆាបឆេះនៅវេលាម៉ោងប្រមាណជិត៥រសៀលថ្ងៃច័ន្ទនៅពេលដែលកម្មកររោងចក្រកំពុងរៀបចំចាកចេញពីការងារ។ កងប៉ូលិសបានប្រើរថយន្តពន្លត់អគ្គិភ័យចំនួន២៨គ្រឿង ក៏ប៉ុន្តែមិនអាចគ្រប់គ្រងអណ្តាតភ្លើងបាននោះទេ។ លោកវរៈសេនីយ៍ទោ នេត្រ វន្ថា ប្រធានការិយាល័យបង្ការ ពន្លត់អគ្គិភ័យនៃស្នងការដ្ឋាននគរបាលរាជធានីភ្នំពេញមានប្រសាសន៍នៅកន្លែងកើតហេតុថាមូលហេតុនៃអគ្គិភ័យបណ្តាលមកពីការផ្ទុះចរន្តអគ្គិសនី។ ដុំក្រដាសធំដែលមានក្រដាសរមូរុំបញ្ចូលគ្នាបានឆេះងុំនិងបន្តឆេះខ្លះទៀតរហូតមកទល់នឹងម៉ោង១២ថ្ងៃត្រង់ថ្ងៃអង្គារនេះ។ អគាររោងចក្រ ផ្នែករដ្ឋាបាលត្រូវឆេះទាំងស្រុង។ដែកដំបូលអគាររោងចក្របាក់ធ្លាក់មកដល់ដី ផ្ទាំងកញ្ចក់បង្អួចនិងកញ្ចក់ទ្វារផ្ទុះបែក រីឯដុំរមូក្រដាស់ឆេះក្លាយជាផេះស្ទើរគ្មានសល់ មានតែដុំក្រដាសតិចតួចបំផុតត្រូវជម្លៀសចេញមកទីធ្លាខាងក្រៅអគាររោងចក្រ។ លោកស្រីម្នាក់ដែលក្រុមកម្មករនិងបុគ្គលិកបង្ហាញថាជាថៅកែរោងចក្របានផ្តល់បទសម្ភាសដល់វីអូអេសំឡេងសហរដ្ឋអាមេរិកជាខេមរៈភាសានៅទីតាំងរោងចក្រដែលនៅមានអណា្តតភ្លើងនៅឡើយ។ ប៉ុន្តែលោកស្រីព្យាយាមមិនបង្ហាញឈ្មោះរបស់ខ្លួន។ «គ្រាន់តែក្នុងឃ្លាំងក្រដាសស្តុកគឺជាង២លានដុល្លារហើយ។ ម៉ាស៊ីនជាង២លានដុល្លារដែរ។ នេះជាញើសឈាមខ្ញុំមួយជីវិតនៅក្នុងនេះ។ ខាតទាំងអស់។ រលំគ្មានសល់អីមួយទេ»។ លោកវរៈសេនីយ៍ទោ នេត្រ វន្ថា ប្រធានការិយាល័យបង្ការ ពន្លត់អគ្គិភ័យ មានប្រសាសន៍ថាភូមិសាស្ត្ររោងចក្រមិនអនុគ្រោះដល់ការចល័តរថយន្តចូលពន្លត់អគ្គិភ័យ។ មួយវិញទៀតដុំក្រដាសឆេះងុំមិនងាយនឹងពន្លត់។ «ពិបាកចល័តឡាននិងទី២ដោយសារដុំក្រដាសដែលងាយឆេះ។ បើយើងប្រើទឹកតែមួយឡានដូចជះទឹកមួយផ្តិលលើសំរាម។ ពេលយើងអស់ទឹកឆេះទៀត។ ចាប់តាំងពីម៉ោង៥ល្ងាចមកទល់ម៉ោង១១យើងនៅតែប្រតិបត្តិការ»។ លោក ជា មុន្នី ប្រធានសហជីពសេរីកម្មករនៃព្រះរាជាណាចក្រកម្ពុជាអធិប្បាយថា ការឆេះរោងចក្រផលិតក្រដាសខាងលើអាចបណ្តាលមកពីកង្វះការត្រួតពិនិត្យដោយមានប្រសិទ្ធភាពរបស់ភ្នាក់ងារមានសមត្ថកិច្ចរបស់រដ្ឋាភិបាលទាក់ទងនឹងការធានាសុវត្ថិភាពការងារនិងក្នុងរោងចក្រ។ កាលពីពេលកន្លងទៅរោងចក្រមួយនៅក្នុងស្រុកគងពិសី ខេត្តកំពង់ស្ពឺបានបាក់រលំនិងសង្កត់កម្មករបណ្តាលឲ្យមានមនុស្សរបួសនិងស្លាប់មួយចំនួន៕